钦定古今图书集成/明伦汇编/人事典/第052卷 > 《申鉴》 > 《释愁文》魏·曹植
## 钦定古今图书集成/明伦汇编/人事典/第052卷 > 《申鉴》 > 《释愁文》魏·曹植

予以愁惨，行吟路边，形容枯悴，忧心如醉。有元灵先
生见而问之曰：“子将何疾，以至于斯？”答曰：“吾所病者，
愁也。”先生曰：“愁是何物，而能病子乎？”答曰：“愁之为物，
惟恍惟惚。不召自来，推之弗往，寻之不知其际，握之
不盈一掌。寂寂长夜，或群或党，去来无方，乱我情爽。
其来也难退，其去也易追。临餐困于哽咽，烦冤毒于
酸嘶，加之以粉饰不泽，饮之以兼肴不肥，温之以金
石不消，麾之以神膏不希，授之以巧笑不悦，乐之以
丝竹增悲，《医和》绝思而无措，先生岂能为我蓍龟乎？”
先生作色而言曰：“予徒辩子之愁形，未知子愁所由
而生，我独为子言其发矣，方今大道既隐，子生末季，
沉溺流俗，眩惑名位，濯缨弹冠，谘趣荣贵，坐不安席，
食不终味，遑遑汲汲，或憔或悴，所鬻者名，所拘者利，
良由华薄，凋损正气。吾将赠子以无为之药，给子以
淡薄之汤，刺子以元虚之针，灸子以淳朴之方，安子
以恢廓之宇，坐子以寂寞之床，使王乔与子遨游而
逝，黄公与子咏歌而行，庄子与子具养神之撰，老聃
与子致爱性之方，趣避路以栖迹，乘轻云以翱翔。”于
是精骇魂散，改心回趣，愿纳至言，仰崇元旨。众愁忽
然，不辞而去。